刁景純得假還丹陽
作者：劉攽
朝代：宋

paragraphs: 晨霜落川水，行子自相趣。
帝城桂爲薪，斗米勝白玉。
丈人乘老猶愛書，十年厭直承明廬。
漢廷三最得予告，此行亦是思鱸魚。
沙頭打鼓朝發船，捩柂已見江湖天。
落帆京口望北固，此溪此山如宛然。
壯年封侯豈不好，金朱祇令夸者道。
聞公東岡長萬杉，采芝何似商山老。